《成生山水画歌》
宋代·徐俯

画水不画湿，画山不画坚。盈尺之纸数寸管，便有江湖万里天。

成生貌古心亦古，造化为工笔端取。玄冬起雷夏造冰，翻手作云覆手雨。

岭外荒山与野水，自昔不闻传画史。只画潇湘与洞庭，于今却在兵戈里。

翠峰碧嶂郁然来，病眼愁心次第开。人家浦溆扁舟渡，何日真能到一回。

作者简介：徐俯（1075～1141）宋代官员，江西派著名诗人之一。字师川，自号东湖居士，原籍洪州分宁（江西修水县）人，后迁居德兴天门村。徐禧之子，黄庭坚之甥。因父死于国事，授通直郎，累官右谏议大夫。绍兴二年（1132），赐进士出身。三年，迁翰林学士，擢端明殿学士，签书枢密院事，官至参知政事。后以事提举洞霄宫。工诗词，著有《东湖集》，不传。